VEDTEKTER
For Interessegruppe for Synshemmede EDB-brukere

(De någjeldende vedtektene ble vedtatt på ISEs konstituerende generalforsamling 20. november 1993, med endringer vedtatt 1. april 1998, 16. juni 2000, 21. januar 2006, 28. april 2012, 21. februar 2015 og 7. februar 2016.)

§ 1 - Organisasjonens navn
Organisasjonens navn er Interessegruppe for synshemmede EDB-brukere, forkortet ISE.

§ 2 – Formål
ISEs overordnede mål er å gjøre informasjonssamfunnet tilgjengelig for synshemmede. Målet søkes virkeliggjort gjennom at ISE

a) Driver påvirkningsarbeid rettet mot samfunnsaktører som har innflytelse på utforming av elektroniske løsninger, slik at synshemmede kan bruke dem.

b) Støtter synshemmede EDB-brukere i valg, opplæring og bruk av utstyr og programvare.

§ 3 - Medlemskap
a) Enkeltpersoner bosatt i Norge kan være medlemmer dersom de:
•	Har synsproblemer som hindrer dem i å bruke dataskjermer og andre elektroniske løsninger uten spesielle tilpasninger.
•	Har fylt 14 år.
•	Har betalt den kontingenten generalforsamlingen har fastsatt.
B) Bedrifter eller ikke-synshemmede enkeltpersoner som ønsker å støtte ISE økonomisk eller på annen måte, kan innvilges støttemedlemskap. Støttemedlemskap gir tilgang til ISEs epostlister, samt møte- og talerett på ISEs medlemsarrangementer, forutsatt at skyldig medlemskontingent er betalt.  Støttemedlemmer har ikke stemmerett, med mindre de innehar tillitsverv i organisasjonen.

§ 4 – Generalforsamling
a) Generalforsamlingen er organisasjonens høyeste organ. Generalforsamling holdes hvert år innen utgangen av mars.

b) Innkalling til generalforsamlingen skal skje senest fire (4) uker før den holdes. Innsendte saker skal være styret i hende én (1) uke før generalforsamlingen.

c) Stemmerett på generalforsamlingen har:

•	Medlemmer som har betalt kontingent for det året generalforsamlingen holdes. 
•	Personer som innehar tillitsverv i ISE, men som ikke er medlemmer.

d) Generalforsamlingen behandler årsberetning og revidert regnskap for foregående kalenderår, budsjett for inneværende kalenderår, plan for styrets arbeid fram til neste generalforsamling, og medlemskontingent for neste år.
e) Generalforsamlingen foretar følgende valg:

•	ISEs styre (se § 6)
•	Revisor og vararevisor
•	Redaksjonskomité (se § 7)
•	Valgnemnd (se § 8)
•	Andre valg som generalforsamlingen finner nødvendig.

§ 5 – Ekstraordinær generalforsamling
Dersom styrets flertall eller 1/3 av ISEs medlemmer finner det nødvendig, skal ISEs styre innkalle til ekstraordinær generalforsamling med minst to (2) ukers varsel. En ekstraordinær generalforsamling kan bare behandle de sakene den er innkalt for, og foreta valg som kan bli en følge av generalforsamlingens vedtak. Ekstraordinær generalforsamling kan ikke heves før dens protokoll er vedtatt.

§ 6 – ISEs styre
a) ISEs styre er organisasjonens høyeste organ mellom generalforsamlingene.

b) ISEs styre består av leder, nestleder, kasserer, sekretær, styremedlem. I tillegg velges to varamedlemmer. Leder og varamedlemmer velges for ett år. De andre styremedlemmene velges normalt for to år, slik at én generalforsamling velger nestleder og sekretær, og neste generalforsamling velger styremedlem og kasserer.

c) Både medlemmer og ikke-medlemmer er valgbare, men medlemmer skal alltid utgjøre flertallet.

d) Styremedlemmene har møteplikt. Varamedlemmene har møterett og innkalles til styremøtene. For at styret skal være beslutningsdyktig, må minst fire stemmeberettigede delta. Det skal holdes minst to styremøter i året på tidspunkt hvor flest kan stille. Det skal skrives protokoll for hvert styremøte.

e) Styret plikter å legge fram for generalforsamlingen årsberetning og revidert regnskap for foregående kalenderår, budsjett for inneværende kalenderår, plan for styrets arbeid fram til neste generalforsamling, og forslag til medlemskontingent for neste år (se § 4 d).

§ 7 – Redaksjonskomité
ISE utgir et medlemsblad, ISEtten, som redigeres av en redaksjonskomité valgt av generalforsamlingen. Redaksjonskomiteen skal sørge for at ISEtten kommer ut med minst ett nummer eller minst fire enkeltartikler i løpet av et kalenderår. ISEtten publiseres via ISEs info-epostliste eller på annen måte som styret bestemmer.
Redaksjonskomiteen består av redaktør, to medlemmer og ett varamedlem, alle valgt for ett år.

§ 8 - Valgnemnd
Valgnemndas oppgave er så langt mulig å foreslå kandidater til de valgene som skal foretas på neste generalforsamling. Valgnemnda består av leder, to medlemmer og ett varamedlem, alle valgt for ett år.

§ 9 – Vedtekter
Vedtektene kan endres med 2/3 flertall av de avgitte stemmene på generalforsamlingen. For at et vedtektsendringsforslag skal kunne behandles på ordinær generalforsamling, må det være innsendt til ISEs styre senest 1. januar. Vedtektsendringsforslag sendes medlemmene sammen med innkalling til generalforsamlingen.

§ 10 – Oppløsning
Oppløsning av ISE kan skje med 2/3 flertall av de avgitte stemmene først på en ordinær generalforsamling og deretter en ekstraordinær generalforsamling som holdes tidligst seks måneder etter den ordinære generalforsamlingen. Til ISEs siste generalforsamling skal det foreligge forslag om hvordan ISEs midler skal forvaltes, og generalforsamlingen fatter vedtak i saken.